
Text rozhodnutia
Súd: Krajský súd Bratislava Spisová značka: 6S/116/2018 Identifikačné číslo súdneho spisu: 1018201049 Dátum vydania rozhodnutia: 27. 08. 2018 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2018:1018201049.1 Uznesenie Krajský súd v Bratislave v právnej veci žalobcu: B. H., I. XX, XXX XX R., zastúpený advokátom JUDr. Gabrielom Blehom, L. Dérera 2, Bratislava, proti žalovanému: Slovenská republika v menej ktorej koná Ministerstvo spravodlivosti SR, Župné námestie 13, 811 03 Bratislava, v konaní o priznanie nároku na náhradu škody a nemajetkovej ujmy, takto r o z h o d o l : Krajský súd v Bratislave p o s t u p u j e vec Okresnému súdu Bratislava V. o d ô v o d n e n i e : 1. Žalobou doručenou Krajskému súdu v Bratislave dňa 20.07.2018 sa žalobca domáhal voči žalovanému náhrady škody vo výške 55 078,- eur a nemajetkovej ujmy 24 000,- eur podľa zákona č. 514/2003 Z.z o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov (ďalej len „zákon č. 514/2003 Z.z.“), ktorá mu podľa jeho tvrdenia bola spôsobená výkonom verejnej moci. 2. Podľa § 97 zákona č. 162/2015 Z. z. Správny súdny poriadok (ďalej len „SSP“), ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 3. Podľa § 25 SSP, ak tento zákon neustanovuje inak, použijú sa na konanie pred správnym súdom primerane ustanovenia prvej a druhej časti Civilného sporového poriadku okrem ustanovení o intervencii. Ak niektorá otázka nie je riešená ani v Civilnom sporovom poriadku, správny súd postupuje primerane podľa základných princípov konania tak, aby sa naplnil účel správneho súdnictva. 4. Podľa § 12 zákona č. 160/2015 Z. z. Civilný sporový poriadok (ďalej len „CSP“), na konanie v prvej inštancii je príslušný okresný súd, ak tento zákon neustanovuje inak. 5. Podľa § 13 CSP, na konanie v prvej inštancii je miestne príslušný všeobecný súd žalovaného, ak nie je ustanovené inak. 6. Podľa § 17 CSP, všeobecným súdom štátu je súd, v ktorého obvode nastala skutočnosť, ktorá zakladá uplatnené právo. 7. Podľa § 36 ods. 1 CSP, konanie sa uskutočňuje na súde, ktorý je na prejednanie príslušný. 8. Podľa § 36 ods. 2 CSP, príslušnosť sa určuje podľa okolností v čase začatia konania; takto určená príslušnosť trvá až do skončenia konania. 9. Podľa § 40 CSP, súd aj bez námietky skúma vecnú príslušnosť, kauzálnu príslušnosť a funkčnú príslušnosť počas celého konania. 10. Podľa § 43 ods. 1 CSP, ak súd postupom podľa § 40 a 41 zistí, že nie je príslušný, bezodkladne postúpi spor príslušnému súdu bez rozhodnutia a upovedomí o tom žalobcu. Žalovaného upovedomí len vtedy, ak mu už bola žaloba doručená. 11. Podľa § 43 ods. 3 CSP, právne účinky spojené s podaním žaloby alebo iného podania zostávajú pri postúpení sporu zachované. 12. V uvedenej právnej veci správny súd po skúmaní procesných podmienok zistil, že nie je vecne príslušný na konanie o podanej žalobe. Vzhľadom na označenie a obsah žaloby je zrejmé, že nejde o vec patriacu do správneho súdnictva, ale o konanie o náhradu škody spôsobenej nezákonným rozhodnutím a nesprávnym úradným postupom podľa zákona č. 514/2003 Z. z., ktoré sa na okresnom súde zapisuje do civilného registra. Predmetom konania je žaloba o náhradu škody a nemajetkovej ujmy, a teda vecne a miestne príslušným na konanie je v zmysle § 12 v spojení s § 17 CSP okresný súd, v ktorého obvode nastala skutočnosť, ktorá zakladá uplatnené právo. Keďže sa žalobca domáha náhrady škody titulom vydania protiprávneho rozsudku Okresného súdu Bratislava V, vecne a miestne príslušným na konanie je Okresný súd Bratislava V. 13. Nakoľko v uvedenej veci bolo zistené, že Krajský súd v Bratislave nie je vecne príslušným na konanie v predmetnej veci, vec bude po právoplatnosti tohto uznesenia postúpená Okresnému súdu Bratislava V. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1018201049.1 (dáta aktuálne k 4. 11. 2026). Záväzné je znenie zverejnené súdom.




